बचपन के दोस्त ने लेन-देन के विवाद में वृद्ध की चाकू मारकर हत्या कर दी
बचपन के दोस्तों में रुपयों के लेन-देन का झगड़ा एेसा हुआ कि एक ने दूसरे की चाकू मारकर हत्या कर दी। हत्या के बाद वह खुद चाकू लेकर थाने पहुंचा और कहा- साहब झगड़े में चाकू मार दिए। पुलिस ने घायल की तलाश की तो पता चला कि उसकी मौत हो चुकी है। पुलिस ने कायमी कर आरोपी को गिरफ्तार कर लिया।
सदर बाजार टीआई महेंद्रसिंह भदौरिया ने बताया घटना गुरुवार सुबह करीब 12 बजे हुई। ग्रीन पार्क कॉलोनी में रहने वाला 57 वर्षीय असलम पिता हमीद हुसैन पूर्व में जूना रिसाला में रहता था। वह जूना रिसाला में बिस्किट-टोस्ट का ठेला लगाता था। आरोपी अहमद पिता मो. अली उसके बचपन का दोस्त था और रोजाना वे दोनों कई घंटे साथ में रहते थे। अहमद की साइकिल सुधारने की दुकान है। दोनों में गुरुवार को रुपयों के लेन-देन को लेकर विवाद हो गया। विवाद इतना बढ़ा कि अहमद ने असलम पर चाकुओं से तीन वार कर दिए। घटना के बाद घायल को एमवाय अस्पताल ले जाया गया, मगर उसकी मौत हो चुकी थी।
पौने दो साल पहले लिए थे 20 हजार रुपए
टीआई भदौरिया ने बताया पौने दो साल पहले अहमद ने असलम से बेटी के इलाज के लिए 20 हजार रुपए उधार लिए थे। आरोपी ने पूछताछ में बताया उसने रुपए थोड़े-थोड़े कर लौटा दिए थे, मगर असलम बार-बार और रुपयों की मांग कर रहा था। कई बार समझाने के बाद भी वह नहीं माना। गुरुवार को भी इसी बात लेकर झगड़ा हुआ था। वारदात के बाद आरोपी खुद थाने पहुंचा और घटना के बारे में बताया। पुलिस ने आरोपी को गिरफ्तार कर चाकू भी जब्त कर लिया है।
असलम (मृतक)
hin_Deva hin_Deva hin_Deva hin_Deva hin_Deva npi_Deva